b'\n_START_ARTICLE_\n52 Evropa\n_START_SECTION_\nOdkritje\n_START_PARAGRAPH_\nAsteroid je odkril Hermann Mayer Salomon Goldschmidt (1802 \xe2\x80\x93 1866) 4. februarja 1858. Ime je dobil po Zevsovi ljubici Evropi iz gr\xc5\xa1ke mitologije.\n_START_SECTION_\nLastnosti\n_START_PARAGRAPH_\nEvropa je po prostornini sedmi najve\xc4\x8dji asteroid, po masi pa je \xc5\xa1esti najve\xc4\x8dji (za asteroidi Cerera, Vesta, Palas, Higeja in Interamnija). Vsebuje malo manj kot 2\xc2\xa0% vse mase v glavnem asteroidnem pasu._NEWLINE_Evropa je zelo temen ogljikov asteroid tipa C. Je \xc4\x8detrti najve\xc4\x8dji te vrste asteroidov. Kro\xc5\xbei zelo blizu asteroidne dru\xc5\xbeine Higeja, \xc4\x8deprav ni njen \xc4\x8dlan. Analize ka\xc5\xbeejo, da se na njegovi povr\xc5\xa1ini nahajata minerala olivin in piroksen . Ka\xc5\xbee pa tudi ve\xc4\x8dje razlike v sestavi razli\xc4\x8dnih delov povr\xc5\xa1ine ._NEWLINE_Asteroid Evropa obkro\xc5\xbei Sonce v 5,46 letih. Njegova tirnica ima izsrednost 0,102, nagnjena pa je za 7,466\xc2\xb0 proti ekliptiki. Njegove mere so 360 \xc3\x97 315 \xc3\x97 240 km, okrog svoje osi pa se zavrti v 0,2347 dneva. Svetlobne krivulje asteroida je zelo te\xc5\xbeko razumeti in pojasniti. Danes je znano, da se asteroid Evropa vrti progradno. Prav tako ni dovolj to\xc4\x8dno znana smer v katero ka\xc5\xbeeta pola. Lahko bi imela smer proti eklipti\xc4\x8dnima koordinatama (\xce\xb2, \xce\xbb) = (70\xc2\xb0, 55\xc2\xb0) ali pa proti (\xce\xb2, \xce\xbb) = (40\xc2\xb0, 255\xc2\xb0). To bi dalo naklon vrtilne osi pribli\xc5\xbeno 13\xc2\xb0 ali pa 54\xc2\xb0._NEWLINE_Asteroida 52 Evropa ne smemo zamenjevati z Jupitrovo luno Evropo.'